**Μέρισμα χρήσης 2015**

**31 Μαΐου 2016 –** Η ΕΛΛΗΝΙΚΑ ΧΡΗΜΑΤΙΣΤΗΡΙΑ-ΧΡΗΜΑΤΙΣΤΗΡΙΟ ΑΘΗΝΩΝ Α.Ε. ΣΥΜΜΕΤΟΧΩΝ σε συνέχεια της από 27/5/2016 σχετικής ανακοίνωσης, που αφορά το μέρισμα της χρήσης 2015 και πραγματοποιήθηκε σύμφωνα με την παρ. 4.1.3.4. του Κανονισμού του Χρηματιστηρίου Αθηνών, ανακοινώνει τα ακόλουθα:

Με απόφαση της Τακτικής Γενικής Συνέλευσης των μετόχων της 25 Μαΐου 2016, το μέρισμα για τη χρήση 2015 ανέρχεται σε 0,10 ευρώανά μετοχή. Το άνω ποσό μερίσματος που θα καταβληθεί ανά μετοχή προσαυξάνεται με το μέρισμα που αντιστοιχεί στις 1.656.513 ίδιες μετοχές που κατέχει η Εταιρεία, οι οποίες δεν δικαιούνται μέρισμα, και διαμορφώνεται στο μικτό ποσό των **0,1026 ευρώ ανά μετοχή**.

Από το άνω μικτό ποσό παρακρατείται, βάσει του άρθρου 64 του ν. 4172/2013 (όπως ισχύει σήμερα, κατόπιν και της δημοσιεύσεως του Ν.4389/2016, ΦΕΚ 94Α/27.5.2016) ο αναλογών στο μέρισμα φόρος ποσοστού **10%** (0,01026 ευρώ ανά μετοχή) και συνεπώς, το ποσό του μερίσματος που θα λάβουν οι μέτοχοι θα ανέλθει στο **καθαρό ποσό 0,09234 ευρώ** ανά μετοχή.

Δικαιούχοι του ως άνω μερίσματος βάσει του κανόνα προσδιορισμού δικαιούχων (record date) είναι οι εγγεγραμμένοι στο Σ.Α.Τ. επενδυτές κατά την Τετάρτη 1 Ιουνίου 2016 (αποκοπή Τρίτη 31 Μαΐου 2016 πριν από την έναρξη της συνεδρίασης).

Η **καταβολή** του μερίσματος θα πραγματοποιηθεί στις **6 Ιουνίου 2016** από την πληρώτρια τράπεζα ΤΡΑΠΕΖΑ ΠΕΙΡΑΙΩΣ, ως ακολούθως:

1. Μέσω των Χειριστών Σ.Α.Τ., για τους επενδυτές που έχουν εξουσιοδοτήσει τους Χειριστές τους για την είσπραξη.
2. Μέσω του Δικτύου των καταστημάτων της ΤΡΑΠΕΖΑΣ ΠΕΙΡΑΙΩΣ από **10 Ιουνίου 2016** για όσους εκ των μετόχων έχουν ζητήσει εξαίρεση από τον χειριστή τους στο Σ.Α.Τ. ή έχουν τις μετοχές τους στον ειδικό λογαριασμό της Μερίδας τους.
3. Για όσους εκ των μετόχων για διαφόρους λόγους δεν καταστεί δυνατή η πίστωση μέσω των χειριστών τους θα είναι δυνατή η είσπραξη του μερίσματος από την **10 Ιουνίου 2016** μέσω του Δικτύου των καταστημάτων της ΤΡΑΠΕΖΑΣ ΠΕΙΡΑΙΩΣ.

Η είσπραξη του μερίσματος στις περιπτώσεις (ii) και (iii) παραπάνω είναι δυνατή μέχρι 31.12.2021 (ήτοι μέχρι την παραγραφή του) και πραγματοποιείται με τη κοινοποίηση του Κ.Α.Μ.Ε. (Κωδικός Αριθμός Μερίδας Επενδυτή-Σ.Α.Τ.) και την επίδειξη του Δελτίου Αστυνομικής Ταυτότητας, είτε αυτοπροσώπως είτε με νόμιμα εξουσιοδοτημένο αντιπρόσωπο τους.

Για περισσότερες πληροφορίες, παρακαλούνται οι κύριοι μέτοχοι να επικοινωνούν με τo Τμήμα Σχέσεων με Επενδυτές (IR) (Τηλ. 210 3366616).